Hà a Francia un certu talentu in materia fiscale : ci serebbe, inde 'ssu paese, circa 480 tasse è impositi, ciò chì ne ferebbe una campiona mundiale...
Eric BUGGEA
Hè passatu appena à l'insottu l'affare, ma avemu celebratu sta settimana una "festa naziunale." Un'invenzione inspirata da u geniu, chì ci ramenta ch'ella hè sempre pronta à cumpete a nostra amministrazione per imaginà i dispusitivi sempre di più rivuluziunarii : a tassa nant'à u valore aghjustatu - a famosa TVA. Una sorte di "Graal fiscale" chì cunsiste à sottumette à l'impositu micca u sciffru d'affari ma u valore pruduttu da l'intrapresa.
A machja
Settant'anni dopu, puderà propiu ringrazià u Statu l'opera di stu pulitecnizianu, Maurice Lauré, missiunatu tandu da l'Ispezzione di e finanze. Chì hè diventata a TVA l'impositu chì empie u più e casce : 202,7 milliarde d'eurò, vale à dì 37 % di tutte e ricette fiscale. Hè duie volte di più chè l'impositu nant'à u rivenutu chì si alza à circa 94 milliarde.
Dapoi ch'ella hè stata palisata a situazione calamitosa di e finanze publiche è a necessità di riempie e casce, raschjendu i fondi di scagnu, pare ch'ellu sia rimessu in ballu 'ssu geniu fiscale per circà in ogni scornu ricette nove da parà a bancarotta.
Da stu puntu di vista, penseru ùn ci n'hè micca chì a suluzione a truveranu i funziunarii i più imaginativi di a Republica. Inde un paese induve si mette quindeci anni per impone un carnettu di salute numericu, prisenta una certa perfurmenza u ministeriu di e Finanze. Hè riesciutu à fà a so muta ver'di u digitale è à mette in ballu, in un annu solu, l'impositu à a sorza.
Ci vole dinù à ricunnosce ch'ella hà a Francia un certu talentu in materia fiscale : ci serebbe, inde 'ssu paese, circa 480 tasse è impositi, ciò chì ne ferebbe una campiona mundiale. Pesa u codice di l'impositi 3840 pagine è hà vintu 280 pagine in cinqu'anni solu. Hè verità, sta volta ci serebbe una "linea rossa" presidenziale - torna una ! - trattendu si di e suluzione da mette in ballu : ùn fà più cresce l'impositi.
Eppuru, ci hè da crede ch'ella piatta sempre a nostra machja fiscale qualchì chjassu ascosu sott'à e lamaghje. Ci amparanu a storia è a sperienza ch'ellu si compie sempre di listessa manera l'affare. Hà digià annunziatu u guvernu u lanciamentu di una missione parlamentaria nant'à a "tassazione di e rendite." Basta à sapè oramai quale seranu i renditarii chì anu da esse caccighjati da l'ispettori di Bercy...
Ma ferma quantunque strettu u finestrinu : cù un tassulu di prilevamenti ubligatorii di 43,5 % di u pruduttu internu sanu (PIB), vale à dì tutti l'impositi è e cutisazione prilevati da l'amministrazione publiche, si alza digià a Francia in seconda pusizione in Europa. Ùn hè micca solu quessu u prublema. Ci hè dinù chì si sparghje, inde l'opinione, stu sintimu - appena stranu - chì ùn hè più u serviziu publicu à l'altura di l'impositi, ch'ella sia per l'ospidale, l'educazione, a securità, a gestione di i trasporti publichi...
Rimusciu
Tandu, eccu a sfida ch'ellu averanu da impettà i genii di a Republica : inventà l'impositu chì ùn face male à nimu è chì ùn ferà nasce qualchì rimusciu in carrughju. A l'avia digià precunizata u ghjurnalistu (è umoristu) Alphonse Allais, più di un seculu fà : "ci vole à dumandà di più à l'impositi, è di menu à u cuntribuente." È cusì sia.
Une info ? Un témoignage ?
Contactez-nous